Arbeidshof staan bevel teen Denel toeDie arbeidshof het Vrydag ’n dringende aansoek wat die vakbond Solidariteit teen Denel gebring het ingevolge ŉ klagte van minagting van die hof, as tussentydse bevel toegestaan. Die aansoek is as tussentydse bevel met die keerdatum van 3 Desember toegestaan. Volgens Helgard Cronjé, sektorkoördineerder van verdediging en lugvaart by Solidariteit, is die vakbond tans besig om lasbriewe van eksekusie uit te reik. Dít volg nadat Denel nie sy verpligtinge teenoor werkers ingevolge ŉ hofbevel nagekom het nie. Die arbeidshof het op 4 Augustus beslis dat Denel uitstaande salarisse wat hy werkers vir Mei, Junie en Julie skuld teen 7 Augustus moes betaal. Die wapenvervaardiger het egter nie aan dié hofbevel gehoor gegee nie en geen betalings is ingevolge die hofbevel gedoen nie. “Solidariteit het dus geen ander keuse gehad as om die hof te nader om die bevel af te dwing nie,” het Cronjé Vrydag in ŉ verklaring gesê. “Dit is belaglik dat lojale werknemers, selfs ná ŉ hofbevel in hul guns, steeds vir Denel se misdrywe en wanbestuur van die verlede moet boet. Solidariteit kon dit nie toelaat nie en het die hof genader om die hofbevel te laat afdwing om Denel op dié manier verantwoordelik te hou vir die nakoming van sy verpligtinge. Die uitslag van hierdie saak is ŉ oorwinning vir Solidariteit en al sy lede wat deur Denel se nalatigheid geraak is.” Maroela Media het vroeër vandag berig die internasionale graderingsagentskap Fitch het Denel se gradering van langtermyneffekte Dinsdag tot vlak CC afgegradeer, terwyl sy korttermyneffekte na C afgegradeer is. ŉ C-gradering is die laagste gradering wat Fitch kan gee. Albei was tevore op vlak B.